Жарык менен дарылоо
Жарык менен дарылоо (фототерапия) - алдын алуу же дарылоо максатында инфракызыл, жарык жана ультракызгылт көк нурларды колдонуу. 

Жарык менен дарылоо үчүн күн нурунун жана нурлардын жасалма булактарынын энергиясы пайдаланылат. Инфракызыл жана көзгө көрүнгөн нурлар тканга сиңгенде, алардын таасиринен жылуулук келгендей сезилет. 

Ультракызгылт көк нурдун таасиринен териде, анын алдында жаткан органда өзгөрүүлөр болот. Жарык менен дарылоодо зат алмашуу жана кычкылдануу, кан пайда болуу процесстери жакшырат, фагоцитоз жогорулайт, иммунитет күчөйт. 

Бул нурлар кичине доза менен жалпы денеге же чоң доза менен дененин айрым бөлүктөрүнө жиберилет. 

Жарык менен дарылоо күйүк, жара, үшүк алуу сыяктуу жабыркоолордо жана тери ооруларында колдонулат.

Колдонулган адабияттар
Кыргыз Совет Энциклопедиясы. Башкы редактор Б. О. Орузбаев. -Фрунзе: Кыргыз Совет Энциклопедиясынын башкы редакциясы, 1977. Том 2. В - Иридий. -672 б.
Физика